**September på Pluto**

Vi er godt i gang med nytt barnehageår og tilvenning av nye barn på Pluto. Vi har blitt godt kjent med Harald, Felix, Zohor og Joel, og tilvenningen har så langt gått veldig bra. De resterende to barna begynner på Pluto senere i høst. Disse ukene har vi brukt på å bli godt kjent med barna, og har brukt mye tid på samhold og å skape gode relasjoner i barnegruppen. Vi har så vidt startet med aktiviteter, og kommer til å fortsette med det i den kommende måneden.

Tusen takk til dere som kom på foreldremøte! Vi har forståelse for at det er en travel tid, og at alle derfor ikke hadde muligheten til å komme. Her kommer derfor en liten oppsummering som kan være nyttig for dere som har barna deres på Pluto for første gang.

Vi er opptatt av å skape gode og faste rutiner så raskt som mulig slik at det ikke skal bli for mye uforutsett for barna deres i løpet av dagen. Barna har allerede kommet godt inn i noen av de faste rutinene som måltid, lek på utelekeplassen og samlingsstund. Vi ønsker å holde på de gode rutinene og ikke skape for mye uro i barnegruppen nå i tilvenningen.

* Vi tar alltid imot barna i garderoben eller rett innenfor «porten», alt etter hvor mange barn som allerede er på avdelingen. Dersom det er informasjon vi bør vite, setter vi veldig pris på dette. Det kan være om barnet har sovet lite, spist mye/ lite før det kom i barnehagen, og eventuelt hvem som skal hente barnet senere.
* Vi spiser frokost hver dag kl. 08:30. Dersom dere kommer midt i frokosten ber vi om forståelse for at vi ikke alltid kan komme ut og møte ditt barn i garderoben.
* Vi har samlingsstund hver dag ca. kl. 09:30. Vi er i full gang med å implementere «samlings-rutinene» som å sitte på madrassen, synge «samlings-sangen», vente på tur og lære oss nye sanger og regler. Samlingsstunden er en stund som etter hvert blir svært verdifull for barnet, og det er kjekt å se at det allerede nå vises stor glede når vi erklærer at det er «ryddetid, og så samlingsstund».
* Etter samlingsstunden kler vi på barna og går ut. Noen dager leker vi på barnehagens lekeplass, noen dager går vi felles tur, og andre ganger deler vi i grupper. Med unntak av en gruppe som er inne og baker en formiddag i uken, prøver vi å være ute hver formiddag.
* Kl. 11:30 spiser vi lunch, og etter dette er det sovetid eller rolig lek inne på avdelingen. Kl. 14:30 har vi et ettermiddagsmåltid med frukt og knekkebrød. Siste del av dagen tilbringer vi inne på avdelingen eller ute, alt etter hva været tillater.

Hver måned har vi et tema som vi baserer aktivitetene våre på. I september blir temaet vennskap og det å skape gode relasjoner viktigst for oss, og vi fortsetter med å skape godt samhold i barnegruppen. Uke 38 er nasjonal brannvernuke, og på de store avdelingene kommer dette til å bli markert. Vi kommer også til å trekke inn litt brannvern, men legger det på et nivå som er tilpasset vår barnegruppe. Brannbamsen Bjørnis kommer nok til å være synlig denne måneden. Vi kan også tipse dere om at det er åpen dag på brannstasjonen lørdag 22. september fra kl. 10:00 – 14:00 dersom noen har noen små branngutter- og jenter i hus!

Julie er praksislærer for studenter ved UiS. 17. september kommer studentene Ane og Elina til oss på Pluto. De går 3. året på barnehagelærerutdanningen og skal være hos oss i tre uker.

Vi prøver å legge ut bilder fra barnehagehverdagen i ny og ne. Disse legges ut på hjemmesiden, og er beskyttet med passord. Passordet kan dere få på avdelingen for de av dere som ikke har det.

Vi håper alle sitter igjen med en like god følelse av denne tilvenningen som vi gjør. Vi gleder oss i hvert fall til å ta fatt på høsten!

Hilsen fra Marianne, Barbro og Julie

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **Man** | |  | | **Tir** | |  | | **Ons** | |  | | **Tor** | |  | | **Fre** | |  | |
|  | | 3  Grupper/  bakedag | |  | | 4  Møtedag  Utelek med Neptun | |  | | 5  Turdag | |  | | 6  Grupper | |  | | 7  Lek og aktiviteter ute | |  |
|  | |  | |  | |  | |  | |  | |  | |  | |  | |  | |  |
|  | | 10  Grupper/  bakedag | |  | | 11  Møtedag  Utelek med Neptun | |  | | 12  Turdag | |  | | 13  Grupper | |  | | 14  Lek og aktiviteter ute | |  |
|  | |  | |  | |  | |  | |  | |  | |  | |  | |  | |  |
|  | | 17  Grupper/  bakedag | |  | | 18  Møtedag  Utelek med Neptun | |  | | 19  Turdag | |  | | 20  Grupper | |  | | 21  Lek og aktiviteter ute | |  |
|  | |  | |  | |  | |  | |  | |  | |  | |  | |  | |  |
|  | | 24  Grupper/  bakedag | |  | | 25  Møtedag  Utelek med Neptun | |  | | 26  Turdag | |  | | 27  Grupper | |  | | 28  Lek og aktiviteter ute | |  |
|  | |  | |  | |  | |  | |  | |  | |  | |  | |  | |  |